Illum il-Kunsill ta l-approvazzjoni tiegħu għal regoli aktar b'saħħithom u usa' dwar it-tariffi tat-toroq (Direttiva dwar il- Eurovignette ) biex jinċentivaw operazzjonijiet tat-trasport aktar nodfa u aktar effiċjenti. Il-liġi riveduta tinkludi skema ġdida biex jiġu indirizzati l- emissjonijiet tas-CO2 biex titnaqqas il-marka tal-karbonju tat-trasport skont il-Patt Ekoloġiku Ewropew u l-Ftehim ta' Pariġi. Dawn ir-regoli l-ġodda dwar il-pedaġġ tat-triq u sistema ġdida biex tindirizza l-emissjonijiet tas-CO2 huma pass importanti 'l quddiem biex jintlaħqu l-objettivi klimatiċi tal-UE. It-tisħiħ tal-użu tal-aktar vetturi nodfa u effiċjenti fl-użu tal-fjuwil ser jagħmel it-trasport aktar sostenibbli. Jernej Vrtovec, Ministru għall-Infrastruttura tas-Slovenja, President tal-Kunsill Karatteristiċi ewlenin tar-regoli riveduti Pedaġġi bbażati fuq id-distanza u tariffi fuq l-utenti bbażati fuq il-ħin (vinjetti) Il- vinjetti bbażati fuq il-ħin ser jitneħħew gradwalment għall-vetturi tqal fuq in-network TEN-T ewlieni fi żmien tmien snin mid-dħul fis-seħħ tad-direttiva. F'każijiet fejn l-istati membri japplikaw sistema komuni ta' vinjetti, bħat-Trattat Eurovignette, huma ser ikollhom sentejn addizzjonali biex jadattaw jew iwaqqfu dik is-sistema. It-toroq koperti mill-eliminazzjoni gradwali jirrappreżentaw ir-rotot ewlenin fejn issir il-biċċa l-kbira tat-tranżitu internazzjonali ta' vetturi kummerċjali. L-istati membri jistgħu jkomplu japplikaw vinjetti fuq partijiet oħra tan-network tagħhom. Eżenzjonijiet għall-eliminazzjoni gradwali tal-vinjetti huma permessi f'każijiet ġustifikati b'mod xieraq, bħal f'każijiet ta' densità baxxa tal-popolazzjoni jew fejn vinjetta tapplika għal sezzjoni limitata ta' triq, wara li tkun ġiet innotifikata l-Kummissjoni. L-istati membri ser ikollhom ukoll l-għażla li jistabbilixxu sistema ta' tariffi kombinata għal vetturi tqal, jew għal xi tipi ta' vetturi tqal, li tiġbor flimkien elementi bbażati fuq id-distanza u l-ħin u tintegra ż-żewġ għodod ta' varjazzjoni (dik ġdida bbażata fuq l-emissjonijiet tas-CO2 u dik eżistenti bbażata fuq il-klassijiet EURO). Din is-sistema ser tippermetti l-implimentazzjoni sħiħa tal-prinċipji ta' "l-utent iħallas" u "min iniġġes iħallas" filwaqt li l-istati membri jkollhom il-flessibbiltà meħtieġa biex ifasslu s-sistemi ta' tariffi tagħhom stess għall-użu tat-toroq. Madankollu, bħala prinċipju bażiku tat-tariffi għall-użu tat-toroq, l-istati membri jżommu l-libertà li japplikaw pedaġġi u tariffi fuq l-utenti għal kategoriji differenti ta' vetturi , bħal vetturi tqal, vetturi tqal tal-merkanzija, kowċis u xarabanks, vetturi ħfief, vetturi kummerċjali ħfief, minibuses u karozzi tal-passiġġieri, indipendentement minn xulxin. Pereżempju, l-istati membri jistgħu jiddeċiedu li ma jimponu ebda tariffa fuq ix-xarabanks. Skont ir-regoli dwar il-perjodi li għalihom il-vinjetti huma validi, il-vinjetti ser ikollhom ikunu disponibbli wkoll għal ġurnata, u għal ġimgħa jew għaxart ijiem jew it-tnejn li huma. Madankollu, l-istati membri jistgħu jillimitaw l-użu tal-vinjetta ta' kuljum għal finijiet ta' tranżitu biss. Tariffi aktar ekoloġiċi għall-użu tat-toroq Ser tiġi introdotta għodda ġdida għall-UE kollha għad-diversi tariffi għall-infrastruttura u għall-utenti għall- vetturi tqal abbażi ta l-emissjonijiet tas-CO2 . Il-varjazzjoni ser tkun ibbażata fuq l-istandards eżistenti tas-CO2. Fil-bidu, l-iskema ser tapplika biss għall-akbar trakkijiet, iżda gradwalment tista' tiġi estiża għal tipi oħra ta' vetturi tqal. Hija tista' wkoll tiġi adattata regolarment għall-progress teknoloġiku. It-test jinkludi salvagwardji biex jiżgura li l-vetturi ibridi ma jiġux ippremjati darbtejn u biex tiġi evitata kwalunkwe duplikazzjoni possibbli tal-varjazzjoni tas-CO2 ma' strumenti oħra tal-ipprezzar tal-karbonju. Il-varjazzjoni tal-pedaġġi u t-tariffi fuq l-utenti bbażata fuq il-prestazzjoni ambjentali ser tapplika għall-vannijiet u l-minibuses mill-2026, fejn ikun teknikament prattikabbli. Tariffa għall-ispiża esterna It-tariffi għall-ispiża esterna għat- tniġġis tal-arja ser isiru obbligatorji għall-vetturi tqal wara perjodu ta' tranżizzjoni ta' erba' snin, fejn jiġu applikati l-pedaġġi. Madankollu, l-istati membri ser jitħallew ma japplikawx din it-tariffa, wara li jinnotifikaw lill-Kummissjoni, jekk dan iwassal għal devjazzjoni tat-traffiku li jkollha konsegwenzi negattivi mhux intenzjonati. Din it-tariffa obbligatorja mhux ser taffettwa l-għażla tal-istati membri li japplikaw tariffa għall-ispejjeż esterni għal emissjonijiet ta' CO2 fi kwalunkwe każ. Tariffi fakultattivi L-istati membri ser jużaw id- dħul iġġenerat mit- tariffi fakultattivi fuq il-konġestjoni , jew l-ekwivalenti tagħhom f'valur finanzjarju, biex jindirizzaw kwistjonijiet ta' konġestjoni, jew biex jiżviluppaw trasport u mobbiltà sostenibbli b'mod ġenerali. Dispożizzjonijiet speċifiċi jiċċaraw meta dan l-obbligu jitqies li ġie ssodisfat fejn tali dħul jiġi allokat għall-baġit ġenerali. Barra minn hekk, ir-regoli l-ġodda ser jippermettu l-istati membri japplikaw marġni kummerċjali ogħla (sa 50%) għat-tariffa tal-infrastruttura imposta fuq sezzjonijiet ta' toroq speċifiċi b'konġestjoni kbira , jekk l-istati membri kollha affettwati jaqblu dwar dan. Eżenzjonijiet Id-direttiva tinkludi għadd ta' eżenzjonijiet għar-regoli dwar it-tariffi, li jikkonċernaw, pereżempju, kuntratti ta' konċessjoni eżistenti, persuni b'diżabbiltà u żoni b'popolazzjoni baxxa. Proċedura u passi li jmiss Il-vot tal-lum ifisser li l-Kunsill adotta l- pożizzjoni tiegħu fl-ewwel qari . L-att legali issa jeħtieġ li jiġi adottat mill-Parlament Ewropew fit-tieni qari qabel jiġi ppubblikat fil-Ġurnal Uffiċjali tal-UE. Bi tħejjija għall-adozzjoni tal-lum mill-Kunsill, in-negozjaturi mill-Kunsill u mill-Parlament Ewropew laħqu qbil politiku dwar il-proposta fil-15 ta' Ġunju 2021. Il-Kumitat tar-Rappreżentanti Permanenti tal-Kunsill (Coreper) approva l-qbil fit-30 ta' Ġunju 2021. Id-direttiva ser tidħol fis-seħħ 20 jum wara l-pubblikazzjoni tagħha. L-istati membri ser ikollhom sentejn mid-dħul fis-seħħ tad-direttiva biex matulhom jinkorporaw id-dispożizzjonijiet fid-dritt nazzjonali tagħhom. Kuntest: Regoli tal-UE dwar it-tariffi għall-użu tat-toroq It-tariffi għall-użu tat-toroq huma għażla nazzjonali fl-UE, u l-istati membri jistgħu jagħżlu jekk iridux idaħħluhom fit-territorju tagħhom jew le. Madankollu, jekk jagħżlu li jimponu tariffi, huma għandhom isegwu ċerti regoli komuni stabbiliti fid-direttiva Eurovignette. L-għan ta' dan huwa li jiġi żgurat li l-impożizzjoni tat-tariffi għall-użu tat-toroq ma tiddiskriminax kontra t-traffiku internazzjonali jew tirriżulta f'distorsjoni tal-kompetizzjoni bejn l-operaturi tat-trasport. Il-Kummissjoni ppreżentat il-proposta għal direttiva Eurovignette riveduta f'Mejju 2017, bħala parti mill-ewwel pakkett dwar il-mobbiltà. Direttiva li temenda d-Direttivi 1999/62/KE, 1999/37/KE u (UE) 2019/520, fir-rigward tal-ħlas li jrid isir minn vetturi għall-użu ta' ċerti infrastrutturi – il-pożizzjoni tal-Kunsill fl-ewwel qari u d-dikjarazzjoni tar-raġunijiet tal-Kunsill Ara l-paġna tal-laqgħa